শপথেও বিধানসভার অন্দরে জোটবদ্ধ লড়াইয়ের বার্তা দিলেন বাম ও কংগ্রেস বিধায়কেরা।
তৃণমূলের বিরুদ্ধে ঐক্যবদ্ধ লড়াইয়ের বার্তা দিয়ে শুক্রবার রেড রোডে শপথগ্রহণ অনুষ্ঠান বয়কট করেছিলেন বাম এবং কংগ্রেস নেতৃত্ব। এরপর শনিবারও একজোট হওয়ার ছবি ধরা পড়ল বিধানসভার নৌসের আলি কক্ষে।
এদিন কলকাতা, দুই ২৪ পরগনা, হাওড়া এবং হুগলি জেলার বিধায়কেরা বিধানসভায় শপথ নেন। নির্দিষ্ট ওই জেলাগুলি থেকে ১১ জন বাম এবং কংগ্রেস বিধায়ক এদিন শপথ নেন। তাঁর জেলার শপথগ্রহণ না হলেও বিশেষ কারণ দেখিয়ে এদিনই আলাদাভাবে শপথ নিয়েছেন পশ্চিম মেদিনীপুরের সবংয়ের কংগ্রেস বিধায়ক মানস ভুঁইয়া।
জোট শিবিরের বিধায়কেরা স্পিকার বিমান বন্দ্যোপাধ্যায়কে আগেই জানিয়েছিলেন, ১১ জন বাম ও কংগ্রেস বিধায়ক একসঙ্গে শপথ নেবেন। কিন্তু তৃণমূল বিধায়কদের সঙ্গেই শপথের জন্য কামারহাটির সিপিএম বিধায়ক মানস মুখোপাধ্যায়ের নাম ডাকা হয়। একইভাবে সাতগাছিয়ার তৃণমূল বিধায়ক সোনালি গুহের পাশাপাশি নাম ডাকা হয় যাদবপুরের সিপিএম বিধায়ক সুজন চক্রবর্তীর। 
নাম ডাকা হলেও তৃণমূলের বিধায়কদের সঙ্গে শপথ নেননি সুজন এবং মানস। সুজন পরে জানান, তিনি শুনতে পাননি! তবে কামারহাটির বিধায়কের স্পষ্ট জবাব, ‘‘তৃণমূলের সঙ্গে যাব না। তাই যাইনি।’’ এরপর বিকেল সাড়ে ৪টে নাগাদ সারদা-আন্দোলনের দুই মুখ— চাঁপদানির কংগ্রেস বিধায়ক আব্দুল মান্নান এবং সিপিএমের সুজন একসঙ্গে শপথ গ্রহণ করেন। সঙ্গে আমতার কংগ্রেস বিধায়ক অসিত মিত্র এবং উত্তর দমদমের সিপিএম বিধায়ক তন্ময় ভট্টাচার্য। 
এ প্রসঙ্গে মান্নান বলেন, ‘‘আরও দু-একজনকে নিয়ে শপথ নিতে বলা হল। তাই সুজনদের ডেকে নিলাম। তৃণমূলের বিধায়কদের সঙ্গে তো শপথ নেব না।’’ মান্নান যখন সুজনকে ডেকে নিলেন তখন সিপিএমের মানস শপথ নিলেন বসিরহাট উত্তরের সিপিএম বিধায়ক রফিকুল ইসলাম, নোয়াপাড়া ও বাগদার দুই কংগ্রেস বিধায়ক মধুসূদন ঘোষ এবং দুলাল বরের সঙ্গে। 
এদিন মুখ্যমন্ত্রী মমতা বন্দ্যোপাধ্যায় থাকাকালীন শপথগ্রহণ কক্ষে ঢুকতে দেখা যায়নি বাম এবং কংগ্রেস বিধায়কদের। যার প্রেক্ষিতে জল্পনা শুরু হয়ে যায়, মুখ্যমন্ত্রীকে কি বয়কট করলেন জোটের বিধায়কেরা? এ প্রসঙ্গে সুজন বলেন, ‘‘বয়কটের কোনও ব্যাপার নয়। উনি (মুখ্যমন্ত্রী) যখন ছিলেন তখন ভিতরে কোনও জায়গা ছিল না। তাই বাইরে ছিলাম।’’
শনিবেলায় বিধানসভার বাইরেও ঐক্যবদ্ধ লড়াইয়ের ছবি। হলদিয়ায় জয়ী সিপিএম বিধায়ক তাপসী মণ্ডলের বাড়িতে বোমাবাজির পাশাপাশি সিপিএম কার্যালয় ভাঙচুরের অভিযোগ উঠেছে তৃণমূলের বিরুদ্ধে। এদিন সিপিএমের কার্যালয় ঘুরে দেখার পরে দুর্গাচকে সভা করেন অধীর চৌধুরী, রবীন দেব, মনোজ চক্রবর্তীরা। অনুমতি না থাকায় প্রশাসন পথসভার মাইক খুলে নিলে, হাত-মাইকে বক্তৃতা করেন নেতারা।